กรุงเทพมหานคร ร่วมกับประชาชนจิตอาสา เราทำความดีด้วยหัวใจ กว่า 1,000 คน ร่วมพัฒนาทำความสะอาดริม 2 ฝั่งแม่น้ำเจ้าพระยา
กรุงเทพมหานคร ร่วมกับประชาชนจิตอาสา เราทำความดีด้วยหัวใจ กว่า 1,000 คน ร่วมพัฒนาทำความสะอาดริม 2 ฝั่งแม่น้ำเจ้าพระยา พระบาทสมเด็จพระวชิรเกล้าเจ้าอยู่หัว ทรงมีพระมหากรุณาธิคุณโปรดเกล้าโปรดกระหม่อมพระราชทานโครงการจิตอาสาพระราชทาน 904 วปร. ให้หน่วยพระราชทานร่วมกับประชาชนจิตอาสาพระราชทานตามแนวพระราชดำริร่วมปฏิบัติหน้าที่ในโครงการ เราทำความดีด้วยหัวใจ จัดกิจกรรมจิตอาสา Big Cleaning เส้นทางเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก พุทธศักราช 2562 พร้อมน้อมรำลึกในวันคล้ายวันพระบรมราชสมภพพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ณ ใต้สะพานพระราม 8 เขตบางพลัด เพื่อปรับปรุงภูมิทัศน์และทำความสะอาดเขื่อนริมแม่น้ำเจ้าพระยาทั้งสองฝั่ง โดยมีพลตำรวจเอก อัศวิน ขวัญเมือง ผู้ว่าราชการกรุงเทพมหานคร เป็นประธานกล่าวสำนึกในพระมหากรุณาธิคุณพระบาทสมเด็จพระวชิรเกล้าเจ้าอยู่หัวและเปิดกิจกรรมพร้อมด้วยคณะผู้บริหารกรุงเทพมหานคร หน่วยงานที่เกี่ยวข้องและประชาชนจิตอาสาจำนวนกว่า 1,000 คนร่วมพัฒนาทำความสะอาดครั้งนี้ผู้ว่าราชการกรุงเทพมหานคร กล่าวว่า วันนี้ กทม. ร่วมกับทุกภาคส่วนทำกิจกรรม Big Cleaning บริเวณริมฝั่งแม่น้ำเจ้าพระยาทั้ง 2 ฝั่ง รวมเส้นทางกว่า 3,800 เมตร ซึ่งประชาชนจิตอาสาได้ร่วมกันปรับปรุงภูมิทัศน์และทำความสะอาดในเส้นทางเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษกพุทธศักราช 2562 ที่จะมีขึ้นในวันที่ 12 ธันวาคมนี้ ภาพรวมเป็นไปด้วยเรียบร้อยสำหรับกิจกรรมในวันนี้จิตอาสาจะทำความสะอาดบริเวณใต้สะพานพระราม 8 และบริเวณโดยรอบปรับปรุงภูมิทัศน์ภายในสวนหลวง ร.8 ขัดล้างหลังเขื่อนและผนังเขื่อนริมแม่น้ำเจ้าพระยา ตัดแต่งกิ่งไม้และปล่อยเรือเก็บขยะวัชพืชริมแม่น้ำเจ้าพระยา จำนวน 100 ลำ